Book of Wu 04

吳書四　　劉繇太史慈士燮傳第四 Wu Book 4: Biographies of Liu Yao, Taishi Ci, and Shi Xie

劉繇 Liu Yao
劉繇字正禮，東萊牟平人也. 齊孝王少子封牟平侯，子孫家焉. 繇伯父寵，為漢太尉. 續漢書曰：繇祖父本，師受經傳，博學群書，號為通儒. 舉賢良方正，為般長，卒官. 寵字祖榮，受父業，以經明行修，舉孝廉，光祿（大夫）察四行，除東平陵令. 視事數年，以母病棄官，百姓士民攀輿拒輪，充塞道路，車不得前，乃止亭，輕服潛遁，歸脩供養. 後辟大將軍府，稍遷會稽太守，正身率下，郡中大治. 徵入為將作大匠. 山陰縣民去治數十裏有若邪中在山谷間，五六老翁年皆七八十，聞寵遷，相率共送寵，人齎百錢. 寵見，勞來曰：「父老何乃自苦遠來！」皆對曰：「山谷鄙老，生未嘗至郡縣. 他時吏發求不去，民間或夜不絕狗吠，竟夕民不得安. 自明府下車以來，狗不夜吠，吏稀至民間，年老遭值聖化，今聞當見棄去，故戮力來送. 」寵謝之，為選受一大錢，故會稽號寵為取一錢太守. 其清如是. 寵前後曆二郡，八居九列，四登三事. 家不藏賄，無重寶器，恆菲飲食，薄衣服，弊車羸馬，號為窶陋. 三去相位，輒歸本土. 往來京師，常下道脫驂過，人莫知焉. 寵嘗欲止亭，亭吏止之曰：「整頓傳舍，以待劉公，不可得止. 」寵因過去. 其廉儉皆此類也. 以老病卒於家. 繇兄岱，字公山，曆位侍中，兗州刺吏. 續漢書曰：繇父輿，一名方，山陽太守. 岱、繇皆有雋才. 英雄記稱岱孝悌仁恕，以虛己受人.

繇年十九，從父韙為賊所劫質，繇篡取以歸，由是顯名. 舉孝廉，為郎中，除下邑長. 時郡守以貴三國志卷戚讬之，遂棄官去. 州辟部濟南，濟南相中常侍子，貪穢不循，繇奏免之. 平原陶丘洪薦繇，欲令舉茂才. 刺史曰：「前年舉公山，奈何複舉正禮乎？」洪曰：「若明使君用公山於前，擢正禮於後，所謂禦二龍於長塗，騁騏驥於千里，不亦可乎！」會辟司空掾，除侍御史，不就. 避亂淮浦，詔書以為揚州刺史. 時袁術在淮南，繇畏憚，不敢之州. 欲南渡江，吳景、孫賁迎置曲阿. 術圖為僭逆，攻沒諸郡縣. 繇遣樊能、張英屯江邊以拒之. 以景、賁術所授用，乃迫逐使去. 於是術乃自置揚州刺史，與景、賁並力攻英、能等，歲餘不下. 漢命加繇為牧，振武將軍，眾數萬人，孫策東渡，破英、能等. 繇奔丹徒，袁宏漢紀曰：劉繇將奔會稽，許子將曰：「會稽富實，策之所貪，且窮在海隅，不可往也. 不如豫章，北連豫壤，西接荊州. 若收合吏民，遣使貢獻，與曹兗州相聞，雖有袁公路隔在其間，其人豺狼，不能久也. 足下受王命，孟德、景升必相救濟. 」繇從之. 遂溯江南保豫章，駐彭澤. 笮融先至，笮音壯力反. 殺太守硃皓，獻帝春秋曰：是歲，繇屯彭澤，又使融助皓討劉表所用太守諸葛玄. 許子將謂繇曰：「笮融出軍，不顧（命）名義者也. 硃文明善推誠以信人，宜使密防之. 」融到，果詐殺皓，代領郡事. 入居郡中. 繇進討融，為融所破，更複招合屬縣，攻破融. 融敗走入山，為民所殺，繇尋病卒，時年四十二.

笮融者，丹楊人，初聚眾數百，往依徐州牧陶謙. 謙使督廣陵、彭城運漕，遂放縱擅殺，坐斷三郡委輸以自入. 乃大起浮圖祠，以銅為人，黃金塗身，衣以錦采，垂銅槃九重，下為重樓閣道，可容三千餘人，悉課讀佛經，令界內及旁郡人有好佛者聽受道，複其他役以招致之，由此遠近前後至者五千餘人戶. 每浴佛，多設酒飯，布席於路，經數十裏，民人來觀及就食且萬人，費以巨億計. 曹公攻陶謙，徐土騷動，融將男女萬口，馬三千匹，走廣陵，廣陵太守趙昱待以賓禮. 先是，彭城相薛禮為陶謙所偪，屯秣陵. 融利廣陵之眾，因酒酣殺昱，放兵大略，因載而去. 過殺禮，然後殺皓.

後策西伐江夏，還過豫章，收載繇喪，善遇其家. 王朗遺策書曰：「劉正禮昔初臨州，未能自達，實賴尊門為之先後，用能濟江成治，有所處定. 踐境之禮，感分結意，情在終始. 後以袁氏之嫌，稍更乖剌. 更以同盟，還為讎敵，原其本心，實非所樂. 康寧之後，常原渝平更成，複踐宿好. 一爾分離，款意不昭，奄然殂隕，可為傷恨！知敦以厲薄，德以報怨，收骨育孤，哀亡湣存，捐既往之猜，保六尺之讬，誠深恩重分，美名厚實也. 昔魯人雖有齊怨，不廢喪紀，春秋善之，謂之得禮，誠良史之所宜藉，鄉校之所歎聞. 正禮元子，致有志操，想必有以殊異. 威盛刑行，施之以恩，不亦優哉！」

繇長子基，字敬輿，年十四，居繇喪盡禮，故吏餽餉，皆無所受. 吳書曰：基遭多難，嬰丁困苦，潛處味道，不以為戚. 與群弟居，常夜臥早起，妻妾希見其面. 諸弟敬憚，事之猶父. 不妄交遊，門無雜賓. 姿容美好，孫權愛敬之. 權為驃騎將軍，辟東曹掾，拜輔義校尉、建忠中郎將. 權為吳王，遷基大農. 權嘗宴飲，騎都尉虞翻醉酒犯忤，權欲殺之，威怒甚盛，由基諫爭，翻以得免. 權大暑時，嘗於船中宴飲，於船樓上值雷雨，權以蓋自覆，又命覆基，餘人不得也. 其見待如此. 徙郎中令. 權稱尊號，改為光祿勳，分平尚書事. 年四十九卒. 後權為子霸納基女，賜第一區，四時寵賜，與全、張比. 基二弟，鑠、尚，皆騎都尉.

太史慈 Taishi Ci
太史慈字子義，東萊黃人也. 少好學，仕郡奏曹史. 會郡與州有隙，曲直未分，以先聞者為善. 時州章已去，郡守恐後之，求可使者. 慈年二十一，以選行，晨夜取道，到洛陽，詣公車門，見州吏始欲求通. 慈問曰：「君欲通章邪？」吏曰：「然. 」問：「章安在？」曰：「車上. 」慈曰：「章題署得無誤邪？取來視之. 」吏殊不知其東萊人也，因為取章. 慈已先懷刀，便截敗之. 吏踴躍大呼，言「人壞我章」！慈將至車間，與語曰：「向使君不以章相與，吾亦無因得敗之，是為吉凶禍福等耳，吾不獨受此罪. 豈若默然俱出去，可以存易亡，無事俱就刑辟. 」吏言：「君為郡敗吾章，已得如意，欲複亡為？」慈答曰：「初受郡遣，但來視章通與未耳. 吾用意太過，乃相敗章. 今還，亦恐以此見譴怒，故俱欲去爾. 」吏然慈言，即日俱去. 慈既與出城，因遁還通郡章. 州家聞之，更遣吏通章，有司以格章之故不復見理，州受其短. 由是知名，而為州家所疾，恐受其禍，乃避之遼東.

北海相孔融聞而奇之，數遣人訊問其母，並致餉遺. 時融以黃巾寇暴，出屯都昌，為賊管亥所圍. 慈從遼東還，母謂慈曰：「汝與孔北海未嘗相見，至汝行後，贍恤殷勤，過於故舊，今為賊所圍，汝宜赴之. 」慈留三日，單步徑至都昌. 時圍尚未密，夜伺間隙，得入見融，因求兵出斫賊. 融不聽，欲待外救. 未有至者，而圍日偪. 融欲告急平原相劉備，城中人無由得出，慈自請求行. 融曰：「今賊圍甚密，眾人皆言不可，卿意雖壯，無乃實難乎？」慈對曰：「昔府君傾意於老母，老母感遇，遣慈赴府君之急，固以慈有可取，而來必有益也. 今眾人言不可，慈亦言不可，豈府君愛顧之義，老母遣慈之意邪？事已急矣，原府君無疑. 」融乃然之. 於是嚴行蓐食，須明，便帶鞬攝弓上馬，將兩騎自隨，各作一的持之，開門直出. 週邊下左右人並驚駭，兵馬互出. 慈引馬至城下塹內，植所持的各一，出射之，射之畢，徑入門. 明晨複如此，圍下人或起或臥，慈複植的，射之畢，複入門. 明晨複出如此，無複起者，於是下鞭馬直突圍中馳去. 比賊覺知，慈行已過，又射殺數人，皆應弦而倒，故無敢追者. 遂到平原，說備曰：「慈，東萊之鄙人也，與孔北海親非骨肉，比非鄉黨，特以名志相好，有分災共患之義. 今管亥暴亂，北海被圍，孤窮無援，危在旦夕. 以君有仁義之名，能救人之急，故北海區區，延頸恃仰，使慈冒白刃，突重圍，從萬死之中自讬於君，惟君所以存之. 」備斂容答曰：「孔北海知世間有劉備邪！」即遣精兵三千人隨慈. 賊聞兵至，解圍散走. 融既得濟，益奇貴慈，曰：「卿吾之少友也. 」事畢，還啟其母，母曰：「我喜汝有以報孔北海也. 」

揚州刺史劉繇與慈同郡，慈自遼東還，未與相見，暫渡江到曲阿見繇，未去，會孫策至. 或勸繇可以慈為大將軍，繇曰：「我若用子義，許子將不當笑我邪？」但使慈偵視輕重. 時獨與一騎卒遇策. 策從騎十三，皆韓當、宋謙、黃蓋輩也. 慈便前鬥，正與策對. 策刺慈馬，而攬得慈項上手戟，慈亦得策兜鍪. 會兩家兵騎並各來赴，於是解散.

慈當與繇俱奔豫章，而遁於蕪湖，亡入山中，稱丹楊太守. 是時，策已平定宣城以東，惟涇以西六縣未服. 慈因進住涇縣，立屯府，大為山越所附. 策躬自攻討，遂見囚執. 策即解縛，捉其手曰：「甯識神亭時邪？若卿爾時得我雲何？」慈曰：「未可量也. 」策大笑曰：「今日之事，當與卿共之. 」吳曆雲：慈於神亭戰敗，為策所執. 策素聞其名，即解縛請見，咨問進取之術. 慈答曰：「破軍之將，不足與論事. 」策曰：「昔韓信定計於廣武，今策決疑於仁者，君何辭焉？」慈曰：「州軍新破，士卒離心，若儻分散，難複合聚；欲出宣恩安集，恐不合尊意. 」策長跪答曰：「誠本心所望也. 明日中，望君來還. 」諸將皆疑，策曰：「太史子義，青州名士，以信義為先，終不欺策. 」明日，大請諸將，豫設酒食，立竿視影. 日中而慈至，策大悅，常與參論諸軍事. 臣松之案；吳曆雲慈於神亭戰敗，為策所得，與本傳大異，疑為謬誤. 江表傳曰：策問慈曰：「聞卿昔為太守劫州章，赴文舉，請詣玄德，皆有烈義，天下智士也，但所讬未得其人. 射鉤斬袪，古人不嫌. 孤是卿知己，勿憂不如意也. 」出教曰：「龍欲騰翥，先階尺木者也. 」即署門下督，還吳授兵，拜折沖中郎將. 後劉繇亡於豫章，士眾萬餘人未有所附，策命慈往撫安焉. 江表傳曰：策謂慈曰：「劉牧往責吾為袁氏攻廬江，其意頗猥，理恕不足. 何者？先君手下兵數千餘人，盡在公路許. 孤志在立事，不得不屈意於公路，求索故兵，再往才得千餘人耳. 仍令孤攻廬江，爾時事勢，不得不為行. 但其後不遵臣節，自棄作邪僭事，諫之不從. 丈夫義交，苟有大故，不得不離，孤交求公路及絕之本末如此. 今劉繇喪亡，恨不及其生時與共論辯. 今兒子在豫章，不知華子魚待遇何如，其故複曲複依隨之否？卿則州人，昔又從事，寧能往視其兒子，並宣孤意於其部曲？部曲樂來者便與俱來，不樂來者且安慰之. 並觀察子魚所以牧禦方規何似，視廬陵、鄱陽人民親附之否？卿手下兵，宜將多少，自由意. 」慈對曰：「慈有不赦之罪，將軍量同桓、文，待遇過望. 古人報生以死，期於盡節，沒而後已. 今並息兵，兵不宜多，將數十人，自足以往還也. 」左右皆曰：「慈必北去不還. 」策曰：「子義舍我，當複與誰？」餞送昌門，把腕別曰：「何時能還？」答曰：「不過六十日. 」果如期而反. 江表傳曰：策初遣慈，議者紛紜，謂慈未可信，或雲與華子魚州裏，恐留彼為籌策，或疑慈西讬黃祖，假路還北，多言遣之非計. 策曰：「諸君語皆非也，孤斷之詳矣. 太史子義雖氣勇有膽烈， 然非縱橫之人. 其心有士謨，志經道義，貴重然諾，一以意許知己，死亡不相負，諸君勿複憂也. 」慈從豫章還，議者乃始服. 慈見策曰：「華子魚良德也，然非籌略才，無他方規，自守而已. 又丹楊僮芝自擅廬陵，詐言被詔書為太守. 鄱陽民帥別立宗部，阻兵守界，不受子魚所遣長吏，言'我以別立郡，須漢遣真太守來，當迎之耳'. 子魚不但不能諧廬陵、鄱陽，近自海昬有上繚壁，有五六千家相結聚作宗伍，惟輸租布於郡耳，發召一人遂不可得，子魚亦睹視之而已. 」策拊掌大笑，（仍）有兼併之志矣. 頃之，遂定豫章.

劉表從子磐，驍勇，數為寇於艾、西安諸縣. 策於是分海昬、建昌左右六縣，以慈為建昌都尉，治海昬，並督諸將拒磐. 磐絕跡不復為寇.

慈長七尺七寸，美須髯，猿臂善射，弦不虛發. 嘗從策討麻保賊，賊於屯裏緣樓上行詈，以手持樓棼，慈引弓射之，矢貫手著棼，圍外萬人莫不稱善. 其妙如此. 曹公聞其名，遺慈書，以篋封之，發省無所道，而但貯當歸. 孫權統事，以慈能制磐，遂委南方之事. 年四十一，建安十一年卒. 吳書曰：慈臨亡，歎息曰：「丈夫生世，當帶七尺之劍，以升天子之階. 今所志未從，奈何而死乎！」權甚悼惜之. 子享，官至越騎校尉. 吳書曰：享字元複，曆尚書、吳郡太守.

士燮 Shi Xie
士燮字威彥，蒼梧廣信人也. 其先本魯國汶陽人，至王莽之亂，避地交州. 六世至燮父賜，桓帝時為日南太守. 燮少遊學京師，事潁川劉子奇，治左氏春秋. 察孝廉，補尚書郎，公事免官. 父賜喪闋後，舉茂才，除巫令，遷交阯太守.

弟壹，初為郡督郵. 刺史丁宮徵還京都，壹侍送勤恪，宮感之，臨別謂曰：「刺史若待罪三事，當相辟也. 」後宮為司徒，辟壹. 比至，宮已免，黃琬代為司徒，甚禮遇壹. 董卓作亂，壹亡歸鄉里. 吳書曰：琬與卓相害，而壹盡心於琬，甚有聲稱. 卓惡之，乃署教曰：「司徒掾士壹，不得除用. 」故歷年不遷. 會卓入關，壹乃亡歸. 交州刺史硃符為夷賊所殺，州郡擾亂. 燮乃表壹領合浦太守，次弟徐聞令<黃有>領九真太守，<黃有>音於鄙反，見字林. <黃有>弟武，領南海太守.

燮體器寬厚，謙虛下士，中國士人往依避難者以百數. 耽玩春秋，為之注解. 陳國袁徽與尚書令荀彧書曰：「交阯士府君既學問優博，又達於從政，處大亂之中，保全一郡，二十餘年疆埸無事，民不失業，羈旅之徒，皆蒙其慶，雖竇融保河西，曷以加之？官事小闋，輒玩習書傳，春秋左氏傳尤簡練精微，吾數以咨問傳中諸疑，皆有師說，意思甚密. 又尚書兼通古今，大義詳備. 聞京師古今之學，是非忿爭，今欲條左氏、尚書長義上之. 」其見稱如此.

燮兄弟並為列郡，雄長一州，偏在萬里，威尊無上. 出入鳴鍾磬，備具威儀，笳簫鼓吹，車騎滿道，胡人夾轂焚燒香者常有數十. 妻妾乘輜軿，子弟從兵騎，當時貴重，震服百蠻，尉他不足逾也. 葛洪神仙傳曰：燮嘗病死，已三日，仙人董奉以一丸藥與服，以水含之，捧其頭搖（捎）之，食頃，即開目動手，顏色漸複，半日能起坐，四日複能語，遂複常. 奉字君異，侯官人也. 武先病沒.

硃符死後，漢遣張津為交州刺史，津後又為其將區景所殺，而荊州牧劉表遣零陵賴恭代津. 是時蒼梧太守史璜死，表又遣吳巨代之，與恭俱至. 漢聞張津死，賜燮璽書曰：「交州絕域，南帶江海，上恩不宣，下義壅隔，知逆賊劉表又遣賴恭闚看南土，今以燮為綏南中郎將，董督七郡，領交阯太守如故. 」後燮遣吏張旻奉貢詣京都，是時天下喪亂，道路斷絕，而燮不廢貢職，特複下詔拜安遠將軍，封龍度亭侯.

後巨與恭相失，舉兵逐恭，恭走還零陵. 建安十五年，孫權遣步騭為交州刺史. 騭到，燮率兄弟奉承節度. 而吳巨懷異心，騭斬之. 權加燮為左將軍. 建安末年，燮遣子廞入質，權以為武昌太守，燮、壹諸子在南者，皆拜中郎將. 燮又誘導益州豪姓雍闓等，率郡人民使遙東附，權益嘉之，遷衛將軍，封龍編侯，弟壹偏將軍，都鄉侯. 燮每遣使詣權，致雜香細葛，輒以千數，明珠、大貝、流離、翡翠、玳瑁、犀、象之珍，奇物異果，蕉、邪、龍眼之屬，無歲不至. 壹時貢馬凡數百匹. 權輒為書，厚加寵賜，以答慰之. 燮在郡四十餘歲，黃武五年，年九十卒.

權以交阯縣遠，乃分合浦以北為廣州，呂岱為刺史；交阯以南為交州，戴良為刺史. 又遣陳時代燮為交阯太守. 岱留南海，良與時俱前行到合浦，而燮子徽自署交阯太守，發宗兵拒良. 良留合浦. 交阯桓鄰，燮舉吏也，叩頭諫徽使迎良，徽怒，笞殺鄰. 鄰兄治子發又合宗兵擊徽，徽閉門城守，治等攻之數月不能下，乃約和親，各罷兵還. 而呂岱被詔誅徽，自廣州將兵晝夜馳入，過合浦，與良俱前. 壹子中郎將匡與岱有舊，岱署匡師友從事，先移書交阯，告喻禍福，又遣匡見徽，說令服罪，雖失郡守，保無他憂. 岱尋匡後至，徽兄祗，弟幹、頌等六人肉袒奉迎. 岱謝令複服，前至郡下. 明旦早施帳幔，請徽兄弟以次入，賓客滿坐. 岱起，擁節讀詔書，數徵罪過，左右因反縛以出，即皆伏誅，傳首詣武昌. 孫盛曰：夫柔遠能邇，莫善於信；保大定功，莫善於義. 故齊桓創基，德彰於柯會；晉文始伯，義顯於伐原. 故能九合一匡，世主夏盟，令問長世，貽范百王. 呂岱師友士匡，使通信誓，徽兄弟肉袒，推心委命，岱因滅之，以要功利，君子是以知孫權之不能遠略，而呂氏之祚不延者也. 壹、<黃有>、匡後出，權原其罪，及燮質子廞，皆免為庶人. 數歲，壹、<黃有>坐法誅. 廞病卒，無子，妻寡居，詔在所月給俸米，賜錢四十萬.

評曰：劉繇藻厲名行，好尚臧否，至於擾攘之時，據萬里之土，非其長也. 太史慈信義篤烈，有古人之分. 士燮作守南越，優遊終世，至子不慎，自貽凶咎，蓋庸才玩富貴而恃阻險，使之然也.